Къущхьэ Мухьэжид Сэхьид и къуэр
2017 гъэм щэкIуэгъуэм и 22-м и ныбжьыр илъэс 85-м иту дунейм ехыжащ къэрал, жылагъуэ лэжьакIуэ цIэрыIуэ, лэжьыгъэм и ветеран Къущхьэ Мухьэжид Сэхьид и къуэр.
Бахъсэн щIыналъэм хыхьэ Зеикъуэ къуажэм 1933 гъэм Къущхьэ Мухьэжид къыщалъхуащ. Мэкъумэш хозяйствэр механизацэ щIынымрэ электрификацэмкIэ Iузэв-Тенджыз ФIыцIэ институтыр къиухри, 1955 гъэм лэжьэн щыщIидзащ Къэбэрдей-Балъкъэр электросетхэм. Инженер нэхъыжь, къудамэм и унафэщI, «Мэкъумэш- энерго»-м и инженер нэхъыщхьэ, Къэбэрдей-Балъкъэр электросетхэм я унафэщIым и къуэдзэ, иужькIэ — унафэщI къулыкъухэр ирихьэкIащ.
1984 — 2000 гъэхэм ар лэжьащ «Къэббалъкъкоммунэнерго» управленэм и генеральнэ директору.
Къущхьэ Мухьэжид мызэ-мытIэу хахащ цIыхубэ депутатхэм я район, къалэ (Налшык) Советхэм я депутату.
Абы и псэемыблэж лэжьыгъэм къыпэкIуащ «ЩIыхьым и Дамыгъэ» орденыр, Ленин В.И. къызэралъхурэ илъэси 100 щрикъум ирихьэлIэу и гуащIэдэкI хьэлэлым папщIэ, «Лэжьыгъэм и ветеран» медалхэр, КъБАССР-м и Совет Нэхъыщхьэм и Президиумым и щIыхь тхылъитI, «Ставропольэнерго» РЭУ-м и фIыщIэ тхылъ куэд.
Къущхьэ Мухьэжид иригушхуэу зэрихьэрт «КъБАССР-м щIыхь зиIэ и энергетик», «Урысей Федерацэм щIыхь зиIэ и энергетик» цIэ лъапIэхэр. ВДНХ-м мызэ-мытIэу зыкъыщигъэлъэгъуащ икIи абы и медаль зыбжанэ къыхуагъэфэщащ.
«СССР-м энергетикэмрэ электрификацэмрэ и отличник», «ГОЭЛРО-р илъэс 60 ирокъу», «СССР-м ЭнергетикэмкIэ и министерствэм щIыхь зиIэ и энергетик» бгъэхэIу дамыгъэхэр къратащ.
Къэбэрдей-Балъкъэрым и энергетикэм и зыужьыныгъэм теухуауэ Къущхьэ Мухьэжид къыдигъэкIащ тхылъитхурэ статья 150-м щIигъурэ, къищынэмыщIауэ дунейм къытригъэхьащ адыгэхэм ди хабзэмрэ зэхэтыкIэмрэ, Къущхьэ лъэпкъым и тхыдэм теухуа тхылъхэр.
Дунейм ехыжыхукIэ ар щытащ «Къущхьэ» лъэпкъ зэгухьэныгъэм и тхьэмадэу.
Хэкупсэ нэс, лэжьыгъэм и ветеран Къущхьэ Мухьэжид Сэхьид и къуэм и фэеплъ нэхур игъащIэкIи ди гум илъынщ.
Благъэхэр, Iыхьлыхэр, ныбжьэгъухэр.
